გენერალ მაზნიაშვილის სახელობის ლეგიონი

გიორგი მაზნიაშვილის სახელობის ახალგაზრდული ლეგიონი — ახალგაზრდული, სამოხალისეო და დამოუკიდებელი ორგანიზაცია, რომელიც ახალგაზრდებს უტარებს დაწყებით სამხედრო და საექსპედიციო მომზადებას და იკვლევს სამხედრო ისტორიას. ორგანიზაცია აქტიურად თანამშრომლობს როგორც პრეზიდენტის ადმინისტრაციასთან, ასევე თავდაცვის სამინისტროსა და ეროვნულ გვარდიასთან.legionerebi.com - ჩვენ შესახებ

 ისტორია 
ლეგიონი საკუთარ ისტორიას აკავშირებს საქართველოში ისტორიულად არსებულ ტრადიციას, როდესაც ახალგაზრდები ადრეული ასაკიდანვე ეუფლებოდნენ საბრძოლო ხელოვნებას. თავადაზნაურთა წრეში მომზადება ხდებოდა ცხენოსნობაში, ნადირობაში, მშვილდოსნობაში, შუბის ტყორცნასა და ფარიკაობაში. მასობრივად გავრცელებული იყო ქართული ჭიდაობა, კრივი და სხვა გასამხედროებული თამაშები.

რუსეთის იმპერიის დაშლის შემდეგ, 1917 წელს „ქართველ მხედართა კავშირთან“ დაარსდა ორგანიზაცია „ამირანი“. 1918 წლის 25 აგვისტოს კი დაფუძნდა „ქართული ტან-ვარჯიშობის საზოგადოება შევარდენი“. 1922 წლის 3 ნოემბერს საბჭოთა საოკუპაციო ხელისუფლებამ „შევარდენი“ დაშალა, როგორც „ნაციონალისტური და მავნებლური“ ორგანიზაცია.

2007 წლის 11 მაისს პაატა გიგაურმა და გიორგი რაზმაძემ დაიწყეს ევროპული ტიპის და „შევარდენის“ იდეალებზე დაფუძნებული ორგანიზაციის ფორმირება. 2013 წლის 22 სექტემბერს მათ ოფიციალურად დააარსეს „გენერალ მაზნიაშვილის სახელობის ახალგაზრდული ლეგიონი“. 2023 წლის ბოლოსთვის ორგანიზაციის წევრთა რაოდენობა 1 600-მდე გაიზარდა.

 სიმბოლიკა, მფარველი და შეძახილი 
 ემბლემა: ფარის ფორმის, ცენტრში ქვათახევის მონასტრის სტილიზებული ორნამენტით.
 დროშა: შინდისფერი მართხკუთხედი თეთრი ჯვრით. ნაკურთხია 1923 წელს დახვრეტილი ოფიცრების მემორიალთან.
 მფარველი: წმ. გობრონ-მიქაელი.
 შეძახილი: მეთაური: „გუშაგობ ერს!“; რაზმი: „მარად!“. დევიზი: „ვგუშაგობთ ერს!“

 მიზნები 
 მოქალაქეების დაწყებითი სამხედრო-სალაშქრო მომზადება;
 მოხალისეთა „ადგილობრივი დაცვის რაზმების“ (ადრა) ფორმირება;
 ძალოვან სტრუქტურებში მოტივირებული კადრების მოზიდვა;
 სამხედრო ისტორიის პოპულარიზაცია.

 ხელმძღვანელობა და სტრუქტურა 
გამგეობა შედგება 3 წევრისგან: გიორგი რაზმაძე (გამგეობის თავმჯდომარე), პაატა გიგაური და დავით ნარტყოშვილი. სათათბიროში 6 ლეგიონერია. ლეგიონი შედგება 5 მიმართულებისგან, რომლებსაც ექვემდებარებიან შესაბამისი განყოფილებები.

ორგანიზაცია მუშაობს ძირითადად ახალგაზრდებთან. მომზადების სპეციფიკა მორგებულია მოზარდებზე — სწავლება არის დაბალი ინტენსივობის, რაც ხელს არ უშლის მათ ზოგადი განათლების მიღებაში.

 სექციები, პროექტები და კლუბები 
ლეგიონი შედგება სხვადასხვა სექციების, პროექტებისა და სპორტული კლუბებისგან. საბაზისო კურსის დასრულების შემდეგ წევრებს შეუძლიათ აირჩიონ სასურველი მიმართულება და გაიღრმავონ ცოდნა.სექციები, პროექტები და კლუბები - legionerebi.com

 სამედიცინო სექცია: განსაკუთრებულ ყურადღებას უთმობს გადაუდებელ დახმარებას. სექციის აიპ „ექსტრემალური მედიცინის ცენტრი“ ფლობს საერთაშორისო სერტიფიკატებს (STOP THE BLEED, TECC). ტარდება TCCC და საბრძოლო მაშველების კურსები.
 სამთო სექცია: ახორციელებს ასვლებს ქართულ (მყინვარწვერი, უშბა) და უცხოურ (არარატი, ფუჯი) მწვერვალებზე. წევრები რეგულარულად ვარჯიშობენ საჩხერის სამთო მომზადების სკოლაში.
 დრონების სექცია: შეისწავლის უპილოტო საფრენი აპარატების პრაქტიკულ გამოყენებას თანამედროვე კონფლიქტებში.
 საინჟინრო სექცია: მუშაობს თავშესაფრების, სანგრებისა და ტრანშეების მოწყობაზე, აგრეთვე შენიღბვის მეთოდებზე.
 სალაშქრო სექცია: ორიენტირებულია ავტონომიურ პირობებში (ტყე, მთა, ურბანული გარემო) გადარჩენასა და მოქმედებაზე.
 კავშირგაბმულობის სექცია: შეისწავლის რაციებთან მუშაობის პრინციპებს და უზრუნველყოფს კავშირს სწავლებების დროს.
 ტოპოგრაფია-ორიენტირების სექცია: ასწავლის რუკაზე მუშაობას, კოორდინატების აღებასა და ორიენტირებას.
 სამხედრო ისტორიის პროექტი: იკვლევს 1918-1921 წლების რესპუბლიკის შეიარაღებულ ძალებს. 2017 წელს ლეგიონმა პირველად ჩაატარა ტაბახმელას ფრონტის სანგრების არქეოლოგიური შესწავლა.
 სპორტული კლუბები: მოიცავს საფეხბურთო გუნდს „ლსკ ლეგიონი“ და მორბენალთა ჯგუფს, რომელმაც 2024 და 2025 წლებში გაიმარჯვა საქველმოქმედო გარბენში „დაჭრილი მებრძოლების მხარდასაჭერად“.
 ქველმოქმედება: პროექტის ფარგლებში ლეგიონი პერიოდულად ეხმარება ომის ვეტერანების ოჯახებს.

 თანამშრომლობა თავდაცვის უწყებებთან 
თავდაცვის სამინისტროსა და ახალგაზრდულ ლეგიონს შორის თანამშრომლობა 2016 წლიდან დაიწყო. ეროვნული გვარდია ლეგიონს უზრუნველყოფს სამხედრო ფორმებითა და ლოჯისტიკით. ლეგიონერები საცეცხლე მომზადებას გადიან სპეციალური ოპერაციების ძალების ბაზაზე.

 საერთაშორისო აქტივობა 
ლეგიონი მონაწილეობს საერთაშორისო პროექტებში. 2025 წელს ლიეტუვის თავდაცვის სამინისტროს მოხალისეთა ორგანიზაციამ „მსროლელთა კავშირმა“ (Lietuvos šaulių sąjunga) მოიწვია ლეგიონერებს საერთაშორისო სამხედრო ბანაკში „Baltic Guard“, სადაც მათ სხვადასხვა ქვეყნის წარმომადგენლებთან ერთად გაიარეს მომზადება.

პროგრამა მოიცავდა:
 გუნდურ გამოცდებს შეკავშირებისთვის;
 ტაქტიკურ მომზადებას და სროლას;
 სამთო მომზადებას;
 ტაქტიკური მედიცინის საფუძვლებს;
 კულტურულ ღონისძიებებს და ექსკურსიას ვილნიუსში.

 რესურსები ინტერნეტში 
 გენერალ მაზნიაშვილის სახელობის ლეგიონის ოფიციალური გვერდი
 ლეგიონის ადგილობრივი ორგანიზაციები: (გორი, ბათუმი, ახალციხე, ქუთაისი, ტყიბული, საჩხერე-ჭიათურა, ხარაგაული, ამბროლაური, სიღნაღი, ზუგდიდი).
 ლვოვის კრუტების გმირების სახელობის ლიცეუმის მონაწილეობა Baltic Guard 2025-ში
 ლვოვის ლიცეუმის დელეგაცია Baltic Guard 2025-ზე
 კიევის ივან ბოგუნის სახელობის სამხედრო ლიცეუმი Baltic Guard 2025-ზე

 სქოლიო 

კატეგორია:საქართველოს საზოგადოებრივი ორგანიზაციები